**ZAPISNIK**

**od 19. srpnja 2023**.

sa 15. sjednice Općinskog vijeća Općine Gornja Rijeka održane u vijećnici Općine Gornja Rijeka, Gornja Rijeka, Trg Sidonije Rubido Erdödy 3.

Sjednica je sazvana sazivom KLASA: 024-02/23-01/05, URBROJ: 2137-25-23-1 od 14. srpnja 2023. godine.

PRISUTNI:

Članovi Općinskog vijeća:

1. Stjepan Borjan, predsjednik,
2. Vesna Nemčić,
3. Franjo Šturbek,
4. Valent Šatvar,
5. Mario Antolić,
6. Tomislav Švogor (od 1. točke Dnevnog reda),
7. Dario Nemčić.

ODSUTNI:

1. Jadranko Jambrec,
2. Martin Nakani.

Ostali prisutni:

1. Darko Fištrović, općinski načelnik Općine Gornja Rijeka,
2. Andreja Bogdan, pročelnica Jedinstvenog upravnog odjela općine Gornja Rijeka, koja vodi zapisnik,
3. Valentina Valjak, stručna suradnica za računovodstvene poslove Jedinstvenog upravnog odjela,
4. Mladen Zelčić, vršitelj dužnosti direktora Komunalnog poduzeća Gornja Rijeka d.o.o..

Sjednicu je u 18,00 sati otvorio predsjednik Općinskog vijeća Stjepan Borjan.

Prije usvajanja zapisnika obavještavam vas da je Odbor za financije i proračun održao svoju 8. sjednicu te jednoglasno usvojio sve prijedloge današnjih točki koji se odnose na Izmjene i dopune proračuna Općine Gornja Rijeka za 2023. godinu.

Prije utvrđivanja Dnevnog reda razmatramo zapisnik s 14. sjednice Općinskog vijeća Općine Gornja Rijeka. Ima li netko primjedbi.

Nakon toga Zapisnik s 14. sjednice Općinskog vijeća Općine Gornja Rijeka usvojen je jednoglasno sa 6 glasova „ZA“.

Predsjednik Općinskog vijeća Općine Gornja Rijeka predložio je slijedeći

**DNEVNI RED**

1. Donošenje Programa o izmjenama Programa javnih potreba u osnovnom školstvu na području Općine Gornja Rijeka u 2023. godini,
2. Donošenje Programa o izmjenama i dopunama Programa prostornog uređenja i unapređenja stanovanja na području Općine Gornja Rijeka u 2023. godini,
3. Donošenje Programa o izmjenama Programa javnih potreba u protupožarnoj i civilnoj zaštiti na području Općine Gornja Rijeka u 2023. godini,
4. Donošenje Programa o izmjenama i dopunama Programa građenja komunalne infrastrukture na području Općine Gornja Rijeka u 2023. godini,
5. Donošenje Programa o izmjeni Programa javnih potreba u kulturi na području Općine Gornja Rijeka u 2023. godini,
6. Donošenje Programa o izmjeni Programa javnih potreba u predškolskom odgoju i obrazovanju na području Općine Gornja Rijeka u 2023. godini,
7. Donošenje Izmjena i dopuna Proračuna Općine Gornja Rijeka za 2023. godinu i projekcije za 2023. i 2024. godinu,
8. Donošenje Zaključka o usvajanju Izvješća o radu i financijskog izvješća Komunalnog poduzeća Gornja Rijeka d.o.o. za 2022. godinu,
9. Donošenje Zaključka o usvajanju Godišnjeg Izvještaja o izvršenju Financijskog plana i Izvještaj o radu Dječjeg vrtića Mali medo za 2022. godinu,
10. Pitanja i prijedlozi.

Nakon toga Općinsko vijeće Općine Gornja Rijeka je jednoglasno s 6 glasova „ZA“ prihvatilo dnevni red.

**Točka 1.**

**Predsjednik:** Pod ovom točkom Dnevnog reda imamo donošenje Programa o izmjenama Programa javnih potreba u osnovnom školstvu na području Općine Gornja Rijeka u 2023. godini. Za uvodno pojašnjenje bih molio općinskog načelnika.

**Darko Fištrović:** Naša osnovna škola ušla je u projekt cjelodnevne škole te će radne bilježnice učenicima biti osigurane od strane države. Također više generacija učenika pohađa školu plivanja koju zbog korone nisu mogli pohađati te moramo povećati stavku sufinanciranja škole plivanja.

**Predsjednik:** Pozdravljam vijećnika Tomislava Švogora koji je u međuvremnu stigao te otvaram raspravu po ovoj točki. Budući da nema pitanja, dajem ovu točku na glasovanje.

Nakon toga Općinsko vijeće Općine Gornja Rijeka je jednoglasno sa 7 glasova „ZA“ donijelo

**PROGRAM**

**o izmjenama Programa javnih potreba u osnovnom školstvu na području**

**Općine Gornja Rijeka u 2023. godini**

Program se prilaže ovom zapisniku i čini njegov sastavni dio

**Točka 2.**

**Predsjednik:** Pod ovom točkom imamo donošenje Programa o izmjenama i dopunama Programa prostornog uređenja i unapređenja stanovanja na području Općine Gornja Rijeka u 2023. godini. Za uvodno pojašnjenje bih molio općinskog načelnika.

**Darko Fištrović:** Tražili smo ponude za sanaciju potpornog zida kod zgrade II i sredstva koja imamo planirana za tu namjenu nisu dovoljna te ih je potrebno povećati. Također u proračunu nismo imali planiranu stavku rušenja zgrade stare ambulante. Projekt uklanjanja je izrađen te je potrebno ugovoriti radove rušenja. Na natječaj Fonda za zaštitu okoliša smo se javili za izradu dokumenta SECAPA koji je potrebno imati da bi se dalje mogli javljati na natječaje. Odobrena su nam sredstva za njegovu izradu u visini od 80% te je to uvršteno u ovaj program.

**Predsjednik:** Otvaram raspravu.

**Valent Šatvar:** Potporni zid je onaj kraj dućana?

**Darko Fištrović:** Da, dosta je posla s njegovom sanacijom i cijena je veća nego smo planirali.

**Mario Antolić:** Puno je tu posla, između ostalog treba rezati i asfalt.

**Franjo Šturbek:** Povećavaju se stavke, da li su povećani izvorni prihodi?

**Darko Fištrović:** Negdje se dodaje, a negdje se u proračunu i smanjuju stavke.

**Predsjednik:** Ima li još pitanja? Kako nema pitanja, dajem ovu točku na glasovanje.

Nakon toga Općinsko vijeće Općine Gornja Rijeka je jednoglasno sa 7 glasova „ZA“ donijelo

**PROGRAM**

**o izmjenama i dopunama Programa prostornog uređenja i unapređenja stanovanja na području Općine Gornja Rijeka u 2023. godini**

Program se prilaže ovom zapisniku i čini njegov sastavni dio

**Točka 3.**

**Predsjednik:** Pod ovom točkom imamo donošenje Programa o izmjenama Programa javnih potreba u protupožarnoj i civilnoj zaštiti na području Općine Gornja Rijeka u 2023. godini. Za pojašnjenje bih molio općinskog načelnika.

**Darko Fištrović:** Povećana je stavka za izradu planskih dokumenata iz područja civilne zaštite koje po zakonu moramo izraditi.

**Predsjednik:** Otvaram raspravu. Ima li još pitanja? Kako nema pitanja, dajem ovu točku na glasovanje.

Nakon toga Općinsko vijeće Općine Gornja Rijeka je jednoglasno sa 7 glasova „ZA“ donijelo

**PROGRAM**

**o izmjenama Programa javnih potreba u protupožarnoj i civilnoj zaštiti na području Općine Gornja Rijeka u 2023. godini**

Program se prilaže ovom zapisniku i čini njegov sastavni dio

**Točka 4.**

**Predsjednik:** Pod ovom točkom imamo donošenje Programa o izmjenama i dopunama Programa građenja komunalne infrastrukture na području Općine Gornja Rijeka u 2023. godini. Za pojašnjenje bih molio općinskog načelnika.

**Darko Fištrović:** Povećava se stavka za javnu rasvjetu jer smo se javili na natječaj Ministarstva graditeljstva i odobrena nam je projekt modernizacije rasvjete pa moramo povećati planirana sredstva. Od Ministarstva regionalnog razvoja smo prošli na natječaju za modernizaciju nerazvrstanih cesta i te stavke nije bilo u programu pa ju moramo dodati. Planira se asfaltiranje nastavka Radničke ulice.

**Predsjednik:** Otvaram raspravu.

**Franjo Šturbek:** Kada će se ići u modernizaciju javne rasvjete.

**Darko Fištrović:** Čim izmjene proračuna stupe na snagu.

**Franjo Šturbek:** Fali nam komunalni redar i moramo pod hitno poduzeti nešto da se on zaposli.

**Darko Fištrović:** Na natječaj se nitko nije javio, sada planiramo ići s Općinom Kalnik na zapošljavanje jedne osobe na puno radno vrijeme te uzeti subvenciju države za njegovo zapošljavanje. Ako Kalnik odustane ići ćemo opet sami s natječajem.

**Franjo Šturbek:** Predlažem zapošljavanje na puno radno vrijeme jer nam se na nepuno neće opet nitko javiti.

**Dario Nemčić:** Treba povećati plaće pa će se netko javiti.

**Darko Fištrović:** Vidjeti ću s Kalnikom da to ubrzamo, a ako oni odustanu ići ćemo sami.

**Predsjednik:** Ima li još pitanja? Kako nema pitanja, dajem ovu točku na glasovanje.

Nakon toga Općinsko vijeće Općine Gornja Rijeka je jednoglasno sa 7 glasova „ZA“ donijelo

**PROGRAM**

**o izmjenama i dopunama Programa građenja komunalne infrastrukture na području Općine Gornja Rijeka u 2023. godini**

Program se prilaže ovom zapisniku i čini njegov sastavni dio

**Točka 5.**

**Predsjednik:** Pod ovom točkom imamo donošenje Programa o izmjeni Programa javnih potreba u kulturi na području Općine Gornja Rijeka u 2023. godini. Za pojašnjenje bih molio općinskog načelnika.

**Darko Fištrović:** Nakon dvije godine opet su nam odobrena sredstva Ministarstva kulture za obnovu Starog grada Mali Kalnik te usklađujemo stavku u skladu s odobrenim iznosom da možemo krenuti u ugovaranje radova. U kontaktu sam s predstavnicima Konzervatorskog odjela u Bjelovaru i arheologa u Zagrebu te ćemo po njihovim smjernicama nastaviti obnovu.

**Predsjednik:** Otvaram raspravu.

**Mario Antolić:** Što će se točno raditi?

**Darko Fištrović:** Najprije je potrebno izvršiti radove čišćenja pristupnog puta jer je od raslinja pristup dosta onemogućen, drveni most je također dosta istrunuo pa i njega treba obnoviti i nakon toga sa zaštitom postojećih zidova i arheološkim radovima.

**Predsjednik:** Ima li još pitanja? Kako nema pitanja, dajem ovu točku na glasovanje.

Nakon toga Općinsko vijeće Općine Gornja Rijeka je jednoglasno sa 7 glasova „ZA“ donijelo

**PROGRAM**

**o izmjeni Programa javnih potreba u kulturi na području**

**Općine Gornja Rijeka u 2023. godini**

Program se prilaže ovom zapisniku i čini njegov sastavni dio

**Točka 6.**

**Predsjednik:** Pod ovom točkom imamo donošenje Programa o izmjeni Programa javnih potreba u predškolskom odgoju i obrazovanju na području Općine Gornja Rijeka u 2023. godini. Za pojašnjenje bih molio općinskog načelnika.

**Darko Fištrović:** Povećane su stavke za rashode za zaposlene dječjeg vrtića.

**Andreja Bogdan:** Također je stavljeno i financiranje predškolskog odgoja od strane države koje nam je odobreno na temelju natječaja, a koje nije bilo planirano.

**Predsjednik:** Ima li još pitanja? Kako više nema pitanja, dajem ovu točku na glasovanje.

Nakon toga Općinsko vijeće Općine Gornja Rijeka je jednoglasno sa 7 glasova „ZA“ donijelo

**PROGRAM**

**o izmjeni Programa javnih potreba u predškolskom odgoju i obrazovanju na području Općine Gornja Rijeka u 2023. godini**

Program se prilaže ovom zapisniku i čini njegov sastavni dio

**Točka 7.**

**Predsjednik:** Pod ovom točkom imamo donošenje Izmjena i dopuna Proračuna Općine Gornja Rijeka za 2023. godinu i projekcije za 2023. i 2024. godinu. Za pojašnjenje bih molio općinskog načelnika.

**Darko Fištrović:** Sve izmjene smo objasnili kroz prethodne izmjene i dopune programa javnih potreba. Ukoliko još treba dodatnih pojašnjenja po nekoj stavci molim vas da pitate.

**Predsjednik:** Ima li pitanja? Kako nema pitanja, dajem ovu točku na glasovanje.

Nakon toga Općinsko vijeće Općine Gornja Rijeka je jednoglasno sa 7 glasova „ZA“ donijelo

**IZMJENE I DOPUNE**

**Proračuna Općine Gornja Rijeka za 2023. godinu i projekcije za 2023. i 2024. godinu**

Izmjene i dopune Proračuna se prilažu ovom zapisniku i čini njegov sastavni dio

**Točka 8.**

**Predsjednik:** Pod ovom točkom imamo donošenje Zaključka o usvajanju Izvješća o radu i financijskog izvješća Komunalnog poduzeća Gornja Rijeka d.o.o. za 2022. godinu. Pozdravljam vršitelja dužnosti direktora Komunalnog poduzeća Gornja Rijeka d.o.o. Mladena Zelčić. Za uvodno pojašnjenje bih molio općinskog načelnika.

**Darko Fištrović:** Predlažem da Mladen obrazloži izvješće o radu pa ukoliko bude potrebe mogu i ja dati obrazloženje.

**Mladen Zelčić:** Što se tiče računa za grobnu naknadu postoje dugovanja za grobnu naknadu koja ne možemo naplatiti i ti dugovi se vuku jako dugo. Kada bi ih otpisali trebali bi na njih platiti Pdv tako da nam to zadaje problem. U 2022. godini bilo je 52 ukopa i prihod od ukopa je bio oko 75 tisuća kuna. Prodali smo 17 grobnih mjesta, izdano je 15 rješenja za nadgrobne spomenike. Cijena grobnih naknada se nije povećavala, sve je isto od početka, a troškovi su se povećali. Isto se odnosi i na cijene strojeva, cijena se nije mijenjala, a troškovi su porasli. U prošloj godini smo imali puno popravaka i na kamionu i na ICB-u te nam je puno sredstava otišlo na popravke. Traktor je opet na popravku, stavljena je nova pumpa, radio je dva mjeseca i opet je u kvaru.

**Stjepan Borjan:** Imamo li kakvu informaciju o kakvom je kvaru riječ.

**Mladen Zelčić:** majstor je rekao da je najvjerojatnije pumpa, a ona je još pod garancijom, skinuo ju je i rekao da će se javiti. Lani nismo malčirali puno jer je traktor bio u kvaru. Prihod od zimske službe je bio mali jer nije bilo snijega.

**Dario Nemčić:** Prihodi i rashodi na strani 2 i 3 se ne poklapaju.

**Mladen Zelčić:** Na strani 2 su samo prihodi i rashodi za sredstva koje dobivamo od općine i radove koje vršimo za općinu održavanje i groblje, a na strani 3 ukupni s ostalim poslovima koje obavljamo. U 2022. godini je ostvarena dobit od 49700 kuna.

**Darko Fištrović:** Koliko ste trenutno dužni i koliko imate potraživanja?

**Mladen Zelčić:** Nemamo dugovanja samo za tekući mjesec što nije u valuti.

**Franjo Šturbek:** Da li se Pep vratio s bolovanja?

**Mladen Zelčić:** Da, jučer je došao nakon tri mjeseca. Ta tri mjeseca su dečki sami odrađivali uz moju pomoć, nije bilo zamjene.

**Predsjednik:** Otvaram raspravu i postavite konkretna pitanja. Svaku sjednicu se vodi neka rasprava o komunalnom poduzeću, sveopći dojam je da to ide sve nekako teško i sada je prilika da sve raspravimo i da vidimo gdje su problemi.

**Mladen Zelčić:** Generalni problem je da nema ljudi s kojima bih mogao raditi i stalno se javljaju neki kvarovi i puno i vremena i sredstava ode na popravke.

**Franjo Šturbek:** Mladen ti si već dugo v.d.?

Mladen Zelčić: Jesam no mislim da ne budem više dugo mogao ovako. Strojaru se povećala plaća i ima plaću kao i ja.

Mario Antolić: Povećala mu se jer je želio otići, da li mu se povećala i efikasnost s plaćom.

Mladen Zelčić: Koga da ja uzmem, mi nemamo uvjete za zapošljavanje novog strojara jer pravi strojari imaju plaće oko 1500eura.

**Darko Fištrović:** treba napraviti skupštinu i urediti koeficijente i plaće no treba napraviti i posao. Istina je da smo se dogovorili da se strojaru digne plaća da ne ode. Tražili smo i strojara i još jednog djelatnika i nitko se nije javio. Oni moraju odraditi za plaće i nemože više puta ići na jednu cestu i ne odraditi. I ono što se odradi ne složi dobro.

**Mladen Zelčić:** Vjerujem da ne odradi dobro no drugog radnika nema.

**Predsjednik:** Neki zaključak je da će se napravi skupština i svima povećati plaće.

**Mladen Zelčić:** Ne svima jednako već svakome tko je kako zaslužio.

**Darko Fištrović:** To mi moraš ti reći tko je koliko zaslužio jer ti kontroliraš njihov rad.

**Mladen Zelčić:** Problem kod održavanja cesta je nabavka kamena jer ga nema, dobivamo ga minimalno i ne možemo odraditi.

**Predsjednik:** Rezime je da će se korigirati plaće no mora se povećati i efikasnost rada. Najveće primjedbe su na rad strojara da ne radi dobro i to bi trebalo riješiti. Primjedba je i da radnici hodaju privatnim kućama na kavu i sa kombijem staju u gostionu, to se za vrijeme radnog vremena ne smije raditi. Ogroman fizički posao se baca na leđa Pisačiću i moliti ću te da vodiš računa da se to ne radi.

**Mladen Zelčić:** To se događalo kad je bio pep, sada kad njega nije bilo oni su s kopanjem bili gotovi začas.

**Franjo Šturbek:** Mislim da komunalno poduzeće nije odradilo dovoljno posla za općinu jer smo mi u proračunu imali osigurano puno više sredstava za komunalno koji nisu odrađeni i to se nije smjelo dogoditi. Ne može se zadnjih 10-12 godina raditi po istom cjeniku jer je sve poskupjelo. Moraju se povećati cijene da poduzeće bude rentabilno. U okolini se stvorila percepcija da u komunalnom nisu nikakve plaće i zato to nitko ne želi ići raditi. Plaće su relativno malene i to se mora popraviti. Nisam bezveze pitao koliko je Mladen dugo v.d., ne znam koliko se dugo može biti v.d.

**Mladen Zelčić:** Moram rješavati papirologiju i vozim kamion i to je sve teško, ako možete naći drugog čovjeka možete jer je meni to sve postalo teško.

**Franjo Šturbek:** Previše se sastrane radi sa strojem, a za općinu se ne odradi sav posao za koji su osigurana sredstva. Stroj radi na susjednom području, a putevi kod nas stoje.

**Mladen Zelčić:** Problem je sad traktor, stavljena je nova pumpa i traktor već četiri tjedna ne radi. Traktor je stajao 2 godine na popravku i sad opet ne radi. Što da ja radim majstoru, ne znam što napraviti.

**Vesna Nemčić:** Zar ne postoji drugi majstor?

Mladen Zelčić: Ta pumpa je sad pod garancijom i on ju je skinuo.

**Mario Antolić:** S ovim problemima koji postoje poduzeće je još dobro i radilo.

**Dario Nemčić:** Mislim da se najprije poslovi za općinu trebaju odraditi, a onda prihvaćati ostale.

**Mario Antolić:** Veća plaća znači i veću odgovornost i veću efikasnost, a ako toga nema može se vratiti i na staru plaću. Ja sam strojar i to se odnosi na njega.

**Franjo Šturbek:** Pitao bih kolika je prosječna plaća strojara.

**Mario Antolić:** Oko 1200 eura početna od 9 sati rada i penje se do 2000 eura.

**Mladen Zelčić:** Naš sada ima 640 eura.

**Franjo Šturbek:** Ne treba unaprijed tražiti ništa, treba zaposliti čovjeka i kad zaradi plaću se može povećati.

**Valent Šatvar:** Svakog čovjeka zanima i pita kolika će mu biti plaća i za ovu nitko neće ići.

**Franjo Šturbek:** Najbolji su ti koji odmah pitaju kolika će biti plaća, koliko će netko raditi tolika će mu biti plaća. Problem su i ljudi i strojevi koji su stari i puno se kvare. Cjenik treba podhitno korigirati jer su svi troškovi se povećali.

**Predsjednik:** Ima li još pitanja? Kako više nema pitanja, dajem ovu točku na glasovanje.

Nakon toga Općinsko vijeće Općine Gornja Rijeka je jednoglasno sa 7 glasova „ZA“ donijelo

**ZAKLJUČAK**

**o usvajanju Izvješća o radu i financijskog izvješća Komunalnog poduzeća**

**Gornja Rijeka d.o.o. za 2022. godinu**

Zaključak se prilaže ovom zapisniku i čini njegov sastavni dio

**Točka 9.**

**Predsjednik:** Pod ovom točkom imamo donošenje Zaključka o usvajanju Godišnjeg Izvještaja o izvršenju Financijskog plana i Izvještaj o radu Dječjeg vrtića Mali medo za 2022. godinu. Ravnateljica Dječjeg vrtića se nije odazvala sjednici, da li je opravdala nedolazak.

**Andreja Bogdan:** Zaprimila je poziv i potvrdila dolazak, kasnije se nije javila.

**Darko Fištrović:** Niti meni nije javila da neće doći.

**Predsjednik:** Budući da je na točki usvajanje izvješća o radu ravnateljice Dječjeg vrtića Mali medo, a ona se nije odazvala niti opravdala svoj nedolazak predlažem da se točka skine s dnevnog reda i stavi na sljedeću sjednicu te ju se opet pozove.

**Darko Fištrović:** Slažem se s prijedlogom.

**Vesna Nemčić:** Već je više puta pozivana i nikad se nije odazvala.

Nakon toga Općinsko vijeće Općine Gornja Rijeka je jednoglasno sa 7 glasova „ZA“ podržalo skidanje usvajanje prijedloga Zaključka o usvajanju Godišnjeg Izvještaja o izvršenju Financijskog plana i Izvještaj o radu Dječjeg vrtića Mali medo za 2022. godinu s Dnevnog reda.

**Točka 10.**

**Franjo Šturbek:** U kojoj je fazi izrada Prostornog plana?

**Andreja Bogdan:** Župan je donio Odluku da Zavod za prostorno uređenje Koprivničko-križevačke županije može vršiti poslove izrade naše izmjene prostornog plana. Od strane Državne geodetske uprave su zatražene digitalne podloge trenutnog stanja čitave općine i to je proslijeđeno Zavodu. Oni bi trebali doći do nas da se krene sa ugovaranjem i sa samom izradom.

**Franjo Šturbek:** U kojoj je fazi katastarska izmjera i što je s katastarskom izmjerom drugih katastarskih općina?

**Darko Fištrović:** Dogovoreno je da s 1.9. kreće pozivanje ljudi i javna izlaganja no sud je sad u štrajku i koliko će se opet to pomaknuti ne znam.

**Predsjednik:** rečeno nam je da započinjanje izmjere drugih općina ne može započeti prije nego se završi ova započeta no mislim da nas to ne prijeći da opet uputimo zahtjev da se krene s tim.

**Darko Fištrović:** Možemo uputiti zahtjev za sastanak da se krene s drugim katastarskim općinama. Mi ćemo za morati financirati otpremu pošte i to će iznositi dosta, dio smo planirali angažirati nekog dostavljača za naše područje, a ostalo plaćati poštu.

**Franjo Šturbek:** Susreo sam se s Tanjom Lasić i razgovarali smo o Vranči i davanju u zakup. Ponudila je pomoć da se to što prije pokrene.

**Darko Fištrović:** Tu je problem jer je dio jedne velike čestice šuma i Hrvatske šume nisu dale suglasnost. Kontaktirati ćemo ju i vidjeti da li se može što ubrzati.

**Mario Antolić:** Što se planira za Veliku Gospu?

**Darko Fištrović:** U ponedjeljak koncert grupe Leteći odred, prije njih će biti neki bend i nastup Potkalničkih plemenitaša sa njihovim gostima. U nedjelju se planira koncert Tamburaškog orkestra.

**Predsjednik:** Ima li još kakvih pitanja? Konstatiram da je današnja sjednica Općinskog vijeća Općine Gornja Rijeka završena.

Završeno u 19,10 sati.

**Zapisničar: Predsjednik:**

Andreja Bogdan Stjepan Borjan